  Майя Бывальцева Удмуртиысь кивалтэт «Жильё и городская среда» йӧскалык ӵектос улсын егит семьяослы улон интыен юрттонъя программае пыриськон понна Россиысь лэсьтӥськонъя министерствое куриськон дася. Со сярысь улосвылысь Лэсьтӥськонъя, жилищно-коммунальной возёсъя но дыкужымъя министерстволэн пресс-службаез ивортэ. Программае пыриськон понна куриськон туннэ куинь арлы кылдытӥське – 2020-тӥ, 2021-тӥ но 2022-тӥ. Егит семьяослэсь улон интыен югдурзэс умоятонъя ужрадъёслы валче вылысь коньдон висъян чотын Удмуртилэн коньдэтаз со аръёслы быдэн 30 миллион манетэн чакламын. Кӧня коньдон сётозы Удмуртилы федерал бюджетысь, тодмо луоз Россиысь лэсьтӥськонъя министерстволэн быръёнэзлы йылпумъянъёсъя. Йӧскалык ӵектослэн ужрадъёсаз 2019-тӥ арын пыриськыса, мерлыко тыронлы эрикрад сярысь свидетельствоос Удмуртиысь 74 егит семьяос басьтӥзы. Сое корка пуктонэ, озьы ик азьвыл пуктэм яке выль юртын улон инты басьтонэ кутыны луэ. Со сяна, мерлыко тыронэз ипотекаез ворсаны но лэзьыны яра, но со понна егит семья кредит басьтыкуз улон интылы кулэяськись шуыса пусъемын луыны кулэ вал Программае пыриськон понна егит семьяос улон интызыя муниципал кылдытэтлэн администрацияз вазиськыны кулэ. 2020-тӥ арлы куриськонъёсты кутон 1-тӥ куартолэзе йылпумъяськиз ни. Но егитъёслэн 2021-тӥ арлы программае пыриськыны луонлыксы вань. Тодэ вайытом, Росси азьмуртэн кичӧлтэм «Жильё и городская среда» йӧскалык ӵектосэ лэсьтӥськонъя, улыны ярантэм коркаосысь калыкез мукет интые выжтонъя но интывылъёсты умоятонъя программаос пыро.   Ватсалом, 2018-тӥ арын Удмуртиын 6 сюрс 563 выль семья кылдӥз. Тегъёс: Ижкар егитъёс Удмуртия кивалтэт Атайёслэнкенешсы лэсьтськон  